Zeljko Kopic, mesaj mobilizator înainte de meciul crucial cu U Cluj: „Accentuez: nu ne dăm bătuți!”
Dinamo se află în fața unui meci extrem de important, dar foarte greu. „Câinii” vor da piept cu U Cluj și speră la obținerea celor 3 puncte mari în economia salvării de la retrogradare.
Zeljko Kopic a vorbit înaintea partidei împotriva „Șepcilor Roșii”. Tehnicianul formației din „Ștefan cel Mare” le-a promis fanilor echipei că elevii săi vor lupta până la capăt.
„Accentuez: nu ne dăm bătuți!”
„Dinamo este un club mare, care vine cu momente frumoase și cu momente dificile. Dacă ne-am putut bucura de momentele când a fost bine, acum trebuie să acceptăm și reversul medaliei.
Există diverse emoții, fiecare face față situației în felul său, dar important este să facem totul ca să învingem. Trecem printr-o perioadă dificilă. Am irosit prea multe puncte recent într-un mod bizar.
Ceea ce este cel mai important acum este că jucătorii luptă și vor lupta pentru a da tot ceea ce au mai bun în meciurile ce-au rămas. Am făcut greșeli ce ne-au costat foarte mult, dar nu ne dăm bătuți în niciun moment.
Și accentuez: nu ne dăm bătuți! În această săptămână, în aceste zile, trebuie să ne găsim forța, un nou impuls înăuntrul nostru pentru a ne alinia în următorul meci. Sunt focusați pe ceea ce va urma, pe meciul de sâmbătă.”, a transmis Zeljko Kopic, citat de către gsp.ro.